b'\n_START_ARTICLE_\nBruno Bettelheim\n_START_PARAGRAPH_\nBruno Bettelheim (28. elokuuta 1903 \xe2\x80\x93 13. maaliskuuta 1990) oli it\xc3\xa4valtalais-yhdysvaltalainen itseoppinut psykoanalyytikko ja tietokirjailija, joka saavutti kansainv\xc3\xa4list\xc3\xa4 mainetta kehitt\xc3\xa4m\xc3\xa4ns\xc3\xa4 autismin synty\xc3\xa4 koskevan, my\xc3\xb6hemmin v\xc3\xa4\xc3\xa4r\xc3\xa4ksi osoitetun teorian ansiosta. Bettelheim tunnetaan my\xc3\xb6s satujen psykoanalyyttisista tulkinnoistaan joista on suomennettu Satujen lumous: Merkitys ja arvo._NEWLINE_Bettelheim uskoi autismin johtuvan siit\xc3\xa4, ett\xc3\xa4 lapsen huoltaja tai hoitaja kohtelee h\xc3\xa4nt\xc3\xa4 huomattavan tylysti, koska toivoo, ettei lasta olisi olemassa. Bettelheim esitteli teoriaansa useissa artikkeleissa ja julkaisi vuonna 1967 aiheesta kirjanThe Empty Fortress \xe2\x80\x93 Infantile Autism and the Birth of the Self. Bettelheimin teoria nimettiin my\xc3\xb6hemmin "j\xc3\xa4\xc3\xa4kaappi\xc3\xa4ititeoriaksi", ja psykiatrit kautta maailman alkoivat uskoa siihen. Identtisill\xc3\xa4 kaksosilla tehdyt tutkimukset todistivat my\xc3\xb6hemmin Bettelheimin teorian v\xc3\xa4\xc3\xa4r\xc3\xa4ksi.\n_START_SECTION_\nBettelheimin el\xc3\xa4m\xc3\xa4\n_START_PARAGRAPH_\nBettelheim opiskeli Wienin yliopistossa Saksan kielt\xc3\xa4 ja kulttuuria, taidehistoriaa sek\xc3\xa4 filosofiaa. Is\xc3\xa4ns\xc3\xa4 kuoltua Bettelheim keskeytti opintonsa 12 vuodeksi hoitaen is\xc3\xa4lt\xc3\xa4\xc3\xa4n perim\xc3\xa4\xc3\xa4 puutavarayrityst\xc3\xa4. Bettelheim palasi my\xc3\xb6hemmin opintojensa pariin ja h\xc3\xa4nen tohtorinv\xc3\xa4it\xc3\xb6skirjansa, jonka aiheena oli luonnonkauneus ja moderni estetiikka, hyv\xc3\xa4ksyttiin vuonna 1937. Seuraavana vuonna Bettelheimin joutui yhdeksitoista kuukaudeksi Dachaun ja Buchenwaldin keskitysleireille. Vapauduttuaan h\xc3\xa4n siirtyi Yhdysvaltoihin. H\xc3\xa4n halvaantui helmikuussa 1990 ja teki itsemurhan hoitokodissa saman vuoden maaliskuussa. H\xc3\xa4n oli 86\xe2\x80\x93vuotias.\n_START_SECTION_\nKiistanalaisuus\n_START_PARAGRAPH_\nBettelheimin kuoleman j\xc3\xa4lkeen useat h\xc3\xa4nen potilaansa syyttiv\xc3\xa4t h\xc3\xa4nt\xc3\xa4 v\xc3\xa4kivaltaisuudesta ja alistamisesta. Samalla k\xc3\xa4vi ilmi, ett\xc3\xa4 h\xc3\xa4n oli Yhdysvalloissa valehdellut taustastaan, mukaan lukien koulutuksensa. Bettelheim valittiin vuonna 1944 Sonia Shankman Orthogenic School -hoitolaitoksen johtajaksi, vaikka h\xc3\xa4nell\xc3\xa4 ei ollut todellisuudessa mink\xc3\xa4\xc3\xa4nlaista psykiatrian, psykologian tai edes psykoanalyytikon koulutusta. Bettelheimist\xc3\xa4 kirjan kirjoittaneen Richard Pollakin mukaan Orthogenic Schoolin ihmeellisen hyv\xc3\xa4t hoitotulokset johtuivat pitk\xc3\xa4lti siit\xc3\xa4, ett\xc3\xa4 Bettelheimin diagnoosit olivat ylip\xc3\xa4\xc3\xa4t\xc3\xa4ns\xc3\xa4 hyvin l\xc3\xb6yhi\xc3\xa4.'